Horror Stories sa Pilipinas

Mga kwento ng kilabot na bahagi na ng kultura ng Pilipinas.

Horror stories that became part of the Philippine culture.

Aswang Stories: Galit na Laro ng Aswang

Multo Stories: Lumulutang na Kabaong

Naikwento ito ng Lolo ko noon habang galing sila sa inuman ng Tatay ko. Panay ang tawanan nila habang nag-iinuman ng tuba na syang isa sa pinaka masarap na inumin sa Negros. Ang tuba ang kikuha sa tuktok ng punong niyog at nilalagay sa isang lalagyan na gawa sa kawayan.

Aswang sa kawayan

Habang nag-iinuman sila ng mga kaibigan sa may dakong liblib na lugar na may kalayuan sa bahay namin, may narinig silang parang taghoy ng ibon na medyo matining ang tunog.

Usap-usapan sa baryo namin ng pag ganun ang tunog at medyo malayo ay ibig sabihin nasa malapit lang aswang. Dahil sa medyo may kalasingan na ay sinubukan nilang hamunin na bumaba ang aswang at harapin sila.

“Halika ka bumaba ka, pag babae ka swerte ka sa amin“

Habang ginagawa nila ito, parang may kung anong ibon na hampas ng hampas sa mga puno. Nang inilawan nila ito gamit ang sulo, medyo nawala ang kaskasan ng mga dahon so pinagpatuloy nila ang inuman habang pinag-uusapan ang tungkol sa aswang.

Nang mag-uwian na, magkahiwalay ng daanan ang mga kasama nila ni Lolo. May iba na malapit lang ang uwian at yung iba naman ay may kalayuan sa pinag-iinuman nila.

Si Tatay at si Lolo, magkasamang pababa sa may sapa na syang nag-hihiwalay sa mga sakahang lupa sa amin na syang tinataniman nila ng mais at iba pang gulay.

Nang makatawid na sila, parang may malakas na hangin na umihip na naman sa punong niyog at ibang mga punong kahoy na nasa tabi ng masukal na daan. Sabi ni Tatay kay Lolo,

“Pa parang yan yung aswang na biniro natin kanina, bilisan na natin pauwi“.

Binunot nilang dalawa ang kanilang mga itak at nagsimulang maglakad ng mabilis. Dito na sila kinabahan dahil kakaiba na ang hampas sa mga puno. Parang may kung anong mabangis na hayop na gustong pilit na lumapit sa kanila.

Dahil nakainom sila pareho, naghamon na naman ang dalawa at nagbanta na pag bumaba ang aswang ay tatagain nila gamit ang itak. Habang mabilis at patakbong naglakad ang dalawa ay bigla silang napahinto at nabigla sa nakita nang ang ilang puno ng kawayan ay nakaharang na sa daan sa gitna ng niyugan.

Hindi ito pwedeng mangyari kung walang namumutol ng kawayan at sa ganung oras ay imposible may pumuputol pa ng kawayan. Dito na sila lalong kinabahan at patakbong iniwasan ang kawayan habang palapit na sa kalsada.

Nang makarating sa tapat ng kalsada at nasa tapat na ng bahay namin, huminto ang dalawa at pinakinggan ang paligid. Nandoon pa rin ang matining na boses ng pinaniniwalaang aswang. Dahil sa kumpiyansa na nasa malapit sa sila sa bahay ay nasindi si Lolo ng sulo at inilawan ang tapat ng niyog habang naghahamon.

Sa puntong ito, nawala na ang kaskasan ng mga dahon at wala na rin ang tunog na parang galing sa misteryosong ibon na syang pinaniniwalaan na galing sa aswang sa lugar namin.

Nang makapasok sa bahay ay ikwenento nila sa Nanay ko ang nangyari at kinilabotan din siya sa mga naransan ng dalawa habang pauwi galing sa inuman.

Dahil sa pangyayaring iyon ay bihira nalang silang magpagabi kung pupunta sa taniman. May ilang nakapagsabi na merong matandang mag-asawa na nakita malapit sa lugar ng kaibigan nila na walang nakaka kilala at bigla lang daw nawala.

Go back to Table of Contents

Ang barangay namin ay malapit sa isang tulay na ang kasunod nito ay malawak na niyugan na pag-aari ng pamilya Alagao. Isang simpleng pamilya lang sila na galing din sa hirap pero dahil sa pagsisikap ay nakabili ng lupa. Meron silang tatlong anak at ang bunso ang sya nalang nag-aaral sa lungsod. Ang dalawa ay pawang may-asawa na at nakabukod na sa kanilang mga magulang.

Lumulutang na kabaong

Sa tulay na iyon ay marami ng naaksidente dahil sa kung anong nakikita ng mga motorista sa gabi. Lalo na noong hindi pa gaanong malinis at maliwanag ang paligid. Mga makapal na damuhan at malalaking kahoy ang malapit sa tulay na iyon.

Minsan may naaksidente dahil may bata raw na biglang tumawid sa dulo ng tulay na syang dahilan ng pag-preno ng motor at ikina-aksidente ng lalaki.

Minsan naman katatakip lang ng araw ay may jeep na naaksidente at marami ang patay dahil ang sabi ng driver ay may humarang sa kanila na syang dahilan para iwasan nya ito pero bumangga din sya sa isang malaking truck na kasalubong.

Ang nakakakilabot ay kung ano ang humarang sa daan bago makatawid ng tuluyan sa tulay – isang lumulutang na kabaong. Huminto raw ito sa may di kalayuan sa jeep na minamaneho ng driver. Dahil sa pagabigla ay bigla nyang kinabig ang manebela para hindi nya mabangga pero sa ibang sasakyan naman sila bumangga na ikinamatay ng ibang pasahero na nakatulog sa biyahe.

Sa may di kalayuan sa tulay ay may usap-usapan naman ang mga taga baryo na minsan nasa tabing kalsada lang ang kabaong at may nakasindi pang kandila pero ng subukan nilang tingnan kung sino ang nasa loob ay bigla nalang iihip ng malakas ang hangin at nawawala ito sa isang iglap lang.

Wala namang masabi ang pamilya Alagao dahil dito dahil nabili lang nila ang lupa na malapit sa tulay at pag-aari daw ito ng matandang negosyante na walang anak. Kung papansinin ay maayos na pagkatanim ang mga punong niyog dito na kahit saang anggulo mo tingnan ay napakatuwid ng linya ng mga puno na para bang mga engineer ang may gawa.

Wala ring gaanong impormasyon tungkol sa dating may-ari kundi isa itong negosyante na iniwan ng asawa. Hindi sila nagkaanak kaya ito ang iniisip ng mga taga baryo na syang dahilan kung bakit sya iniwan.

Hindi rin masabi ng mga tag rito kung paano umalis ang asawa nito kasi matagal na nilang hindi nakikita sa malaking bahay ng lalaki na dati namang makikita na naglilinis lang sa paligid ng kanilang malaking bahay.

Bigla tuloy lumabas ang agam-agam na hindi talaga umalis or naglayas ang babae kundi posibleng nasa loob ng bahay lang or sa bakuran nila. Dito rin lumabas ang isa pang tsismis na baka pinatay sya ng asawa niya sa paghihinala na may lalaki ito.

Wala sinumang makapagsabi kung ano talagang nangyari maliban sa katulong nila na umuuwi lang sa bahay pagsapit ng dilim. Minsan daw ay nagtatalo ang mag-asawa dahil masyadong seloso ang negosyante. Kahit mga bayarang hardinero at karpentero ang pinagseselosan nito.

May isang gabi na matagal nakauwi ang katulong dahil may salo-salo sa araw na yun at kailangan niya hugasan muna lahat ng mga gamit bago umuwi. Dito nya napansin na nag-away ang dalawa. Wala ng ibang tao noon sa bahay nila kaya tanging ang katulong nalang ang nandoon.

Umiiyak ang babae na halatang sinasaktan ng mister nito. Napansin ng katulong na biglang napasigaw ang asawa ng negosyante at bigla rin natahimik. Mula noon ay lumabas ang negosyante at pinauwi na ang katulong. Nang bumalik sya kinabukasan ay sinabi na ng negosyante na naglayas ang asawa niya at iniwan na siya nito.

Napa-isip ng malalim ang katulong dahil sa pangyayaring iyon. Ilang araw ang dumaan ay may ibang nararamdaman na ang katulong habang naglilinis na bahay na para bang palaging nangangamoy kandila at parang nakatingin sa kanya kahit wala doon ang negosyante. Dahil dito kinilabotan sya at maagang umuuwi pagkatapos ng trabaho nya araw-araw.

Isa ito sa mga hinala ng katulong at ibang kapitbahay na ang mga kababalaghan na nararanasan sa kalsada sa harap ng bahay nila ang gawa ng multo ng asawa ng negosyante na humihingi ng hustisya.

Mula noon ay iniugnay na ang mga kababalaghan at aksidente na nangyayari sa lugar namin at ang pagkawala ng asawa ng negosyante ay nanatiling misteryo hanggang ngayon.

Go back to Table of Contents